സിലബസിലെ സവര്ക്കര്: താലിബാനിസത്തിനും വിമര്ശനാത്മക പഠനത്തിനും ഇടയില് വെളിപ്പെടുന്ന ഉന്നത വിദ്യാഭ്യാസ താല്പര്യങ്ങള് ചരിത്രം തിരുത്തുന്നുവെന്ന മുറവിളികള് ഉയരുന്നത് വടക്കെ ഇന്ത്യയില്നിന്നായിരുന്നു. ചരിത്ര വസ്തുതകളുടെ മേല് സര്ക്കാരിന്റ രാഷ്ട്രീയ താല്പര്യം മുന്നിര്ത്തിയുള്ള നിലപാടുകള് പഠിപ്പിച്ചും മറ്റും ചരിത്രത്തെ മാറ്റി മറിക്കാനുള്ള ശ്രമം നടക്കുന്നുവെന്നത് കഴിഞ്ഞ കുറച്ചുകാലമായി നടക്കുന്ന ആരോപണമാണ്. കേരളത്തിലെ കണ്ണൂര് സര്വകലാശാലയില് എം എ ഗവേണന്സ് ആന്റ് പൊളിറ്റിക്ക്സിന്റെ സിലബസ്സില് ഹിന്ദുത്വ ആശയങ്ങള്ക്ക് പ്രാമുഖ്യം കിട്ടിയെന്ന ആരോപണം ചരിത്രം മാറ്റിയെഴുതാനുള്ള നീക്കത്തിന് സഹായകരമാണെന്ന് ആക്ഷേപം ഉയര്ന്നു കഴിഞ്ഞു. എന്നാല് ഉന്നത വിദ്യാഭ്യാസത്തിന് പഠിക്കുന്ന വിദ്യാര്ത്ഥികള് എല്ലാ ആശയങ്ങളും പരിചയപ്പെടണമെന്നും അത്തരത്തിലുള്ള വിമര്ശനാത്മക വിശകലന പഠനമാണ് ആവശ്യമെന്നും ഉയര്ന്നുകഴിഞ്ഞു. വിവാദത്തെ തുടര്ന്ന് സിലബസിനെക്കുറിച്ച് പഠിക്കാന് രണ്ടംഗ സമിതിയെ നിയോഗിച്ചിരിക്കുകയാണ് സര്വകലാശാല. കേരളത്തിലെ സര്വകലാശാലകളിലെ ബോര്ഡ് ഓഫ് സ്റ്റഡീസ് രൂപീകരിക്കപ്പെടുന്നതില് അടക്കമുള്ള സങ്കുചിത രാഷ്ട്രീയ പരിഗണനകളാണ് ചര്ച്ച ആവേണ്ടതെന്ന് ഒരു ന്യൂനപക്ഷം കരുതുകയും ചെയ്യുന്നു സവര്ക്കറുടേയും ഗോള്വാള്ക്കറുടേയും ലേഖനങ്ങള് ഉള്പ്പെടുത്തി എം.എ. ഗവേണന്സ് ആന്ഡ് പൊളിറ്റിക്കല് സയന്സ് സിലബസ് പരിഷ്ക്കരിച്ചതാണ് ഇപ്പോള് വിവാദമായത്. ഗാന്ധിയുടേയും നെഹ്രുവിന്റേയും ചിന്തകള് ഒഴിവാക്കി പകരം ഹിന്ദുത്വ അജണ്ട നടപ്പാക്കുകയാണ് എന്ന ആരോപിച്ച് കെ.എസ്.യു., എംഎസ്എഫ് പ്രവര്ത്തകര് രംഗത്തെത്തി. ദീന് ദയാല് ഉപാധ്യായും സിലബസില് ഉള്പ്പെട്ടിട്ടുണ്ട്. അമിതമായ പ്രാധാന്യമാണ് ഹിന്ദുത്വത്തിന്റെ ആശയകാര്ക്ക് നല്കുന്നതെന്നാണ് ഇവരുടെ ആരോപണം സര്വകലാശാല ഒരു സ്വതന്ത്ര സ്ഥാപനമാണെന്നും ഇക്കാര്യത്തില് സര്ക്കാരിന് കാര്യമായി ഇടപെടാന് കഴിയില്ലെന്ന വാദമാണ് ഉന്നയിക്കപ്പെടുന്നതെങ്കിലും കണ്ണൂര് സര്വകലാശാലയുടെ നടപടി സര്ക്കാരിനും രാഷ്ട്രീയമായ തിരിച്ചടി തന്നെയാണ്. ഇക്കാര്യത്തില് മുഖ്യമന്ത്രി പിണറായി വിജയന്റെ പ്രതികരണം ഇതിന്റെ സൂചനയാണ്. വര്ഗീയ ആശയങ്ങള് സിലബസ്സില് കടന്നുവരാതിരിക്കാന് ശ്രദ്ധിക്കണമെന്നായിരുന്നു മുഖ്യമന്ത്രിയുടെ പ്രതികരണം. അതേസമയം എസ എഫ് ഐയില് അടക്കം ഇക്കാര്യത്തില് വ്യത്യസ്ത അഭിപ്രായങ്ങള് ഉയരുകയും ചെയ്തു. എസ് എഫ് ഐയുടെ കേന്ദ്ര കമ്മിറ്റി അംഗവും ഗവേഷക വിദ്യാര്ത്ഥിയുമായ നിതീഷ് നാരയണനും യൂണിവേഴ്സിറ്റിയിലെ എസ്എഫ്ഐ ഘടകവും സര്വകലാശാലയുടെ സിലബസിനെ ന്യായികരിക്കുകയാണ് ചെയ്തത്. വിമര്ശനാത്മകവും സംവാദാത്മകവും ധൈഷണികവുമായ അക്കാദമിക് അന്തരീക്ഷമാണ് ഒരുക്കപ്പെടേണ്ടതെന്നും താലിബാനിസമല്ലെന്നും അദ്ദേഹം നിലപാടെടുത്തു. സവര്ക്കരുടെ പുസ്തകങ്ങള് ജെ എന് യു വിലടക്കം സിലബസ്സില് ഉണ്ടെന്നും അദ്ദേഹം ചൂണ്ടിക്കാട്ടി. എന്നാല് എസ് എഫ് ഐയുടെ നിലപാട് അതല്ലെന്ന് പറഞ്ഞുകൊണ്ട് സംസ്ഥാന നേതാക്കള് പിന്നീട് രംഗത്തെത്തി. യൂണിവേഴ്സിറ്റി എംഎസ്എഫ് നേതാവ് ഷജീര് ഇഖ്ബാല് പറയുന്നു എല്ലാം പഠിക്കട്ടെ എന്നത് വളരെ വിശാലമായ വാദമാണെന്ന് തോന്നും. എന്നാല് അത്ര വിശാലത ഇക്കാര്യത്തില് കാണാനാവില്ല. ഇന്ത്യന് പൊളിറ്റിക്കല് ചിന്താഗതികളില് പ്രമുഖമായും ഉള്പ്പെടുത്തിയിരുന്നത് ഗാന്ധിയന് ചിന്തകളും, നെഹ്രുവിയന് ചിന്തകളുമാണ്. എന്നാല് ഈ സിലബസില് അവ ഒഴിവാക്കിയാണ് സവര്ക്കറെയും ഗോള്വാള്ക്കറെയും ഉള്പ്പെടുത്തിയിരിക്കുന്നത്. ബിജെപി ഭരിക്കുന്ന യൂണിവേഴ്സിറ്റികളില് പോലും ഇതുവരെ ഇങ്ങനെ ഒരു സിലബസ് ഉണ്ടായിട്ടില്ല. മതേതരത്വ, ജനാധിപത്യ ആശയങ്ങളടങ്ങുന്ന ഇന്ത്യന് പൊളിറ്റിക്കല് ചിന്തകള്, പാശ്ചാത്യ ചിന്തകളും പരിഗണിക്കപ്പെടുക പോലും ചെയ്യാതെ ഇത്തരമൊരു സിലബസ് തയ്യാറാക്കിയതിലാണ് പ്രതിഷേധം. സിലബസിലെ കാവിവല്ക്കരണം പിന്വലിക്കണമെന്നാവശ്യപ്പെട്ട് രണ്ട് ദിവസമായി പ്രതിഷേധങ്ങള് തുടരുകയായിരുന്നു. എന്നാല് സിലബസ് പിന്വലിക്കില്ല എന്ന് വി.സി. ഗോപിനാഥ് രവീന്ദ്രന് നേരത്തെ പ്രതികരിച്ചിരുന്നു. എത്ര പ്രതിഷേധം ഉണ്ടായാലും സിലബസ് പിന്വലിക്കില്ല. ഗോള്വാള്ക്കറും സവര്ക്കറും അടിത്തറയിട്ട രാജ്യം ഭരിക്കുന്ന പാര്ട്ടിയുടെ ഹിന്ദുത്വ രാഷ്ട്രീയം എന്തെന്ന് വിദ്യാര്ഥികള് മനസ്സിലാക്കേണ്ടതുണ്ട്. യോജിപ്പില്ലാത്ത പുസ്തകം വായിക്കരുത് എന്നത് താലിബാന് രീതിയാണെന്നും വി.സി. പ്രതികരിച്ചിരുന്നു. എന്നാല് അത് തങ്ങള്ക്ക് അംഗീകരിക്കാനാവില്ലെന്ന നിലപാടിലായിരുന്നു പ്രതിഷേധക്കാര്. സര്ക്കാരിന്റെ ഇടപെടലിനെ തുടര്ന്നാണ് വിവാദങ്ങളില്നിന്ന് രക്ഷനേടാന് സമിതിയെ നിയോഗിച്ചതെന്നാണ് സൂചന. പ്രശസ്ത രാഷ്ട്രീയ മീമാംസകന് ജെ പ്രഭാഷ്, കെ എസ് പവിത്രന് എന്നിവര് നല്കുന്ന റിപ്പോര്ട്ടിന്റെ അടിസ്ഥാനത്തില് സിലബസില് മാറ്റം വരുത്താന് തയ്യറാണെന്ന നിലപാടിലേക്ക് വി സി മാറിയതും സര്ക്കാറിന്റെ ഇടപെടലിനെ തുടര്ന്നാണെന്നാണ് സൂചന. അതേസമയം ഇക്കാര്യത്തില് വി.സി.യോട് വിശദീകരണം തേടിയതായി ഉന്നതവിദ്യാഭ്യാസ വകുപ്പ് മന്ത്രി ആര്.ബിന്ദു പറഞ്ഞു. താല്ക്കാലികമായി സിലബസ് മരവിപ്പിക്കുമെന്ന വി.സി.യുടെ വാക്കാലുള്ള ഉറപ്പില് പ്രതിഷേധങ്ങള് അവസാനിപ്പിക്കുകയാണെന്നും അതേസമയം സിലബസ് തുടരാനാണ് പിന്നീടുള്ള തീരുമാനമെങ്കില് വലിയ തോതിലുള്ള പ്രതിഷേധ സമരങ്ങളുമായി മുന്നോട്ട് പോവുമെന്നും വിദ്യാര്ഥികള് പറയുന്നു. എം.എസ്. ഗോള്വാള്ക്കറുടെ നാം അഥവാ നമ്മുടെ ദേശീയത്വം നിര്വ്വചിക്കപ്പെടുന്നു വീ ഓര് നാഷന്ഹുഡ് ഡിഫൈന്സ്, വിചാരധാര ബഞ്ച് ഓഫ് തോട്ടസ്, വി.ഡി.സവര്ക്കറുടെ ആരാണ് ഹിന്ദു എന്നീ പുസ്തകങ്ങളാണ് സിലബസില് ഉള്പ്പെടുത്തിയിരിക്കുന്നത്. സിലബസ് തയ്യാറാക്കിയ വിദഗ്ദ്ധ സമിതിയ്ക്കെതിരെയും വിദ്യാര്ഥികള് ആരോപണമുന്നയിക്കുന്നു. ഗവേണന്സ് മുഖ്യഘടകമായ കോഴ്സില് സിലബസ് നിര്മ്മിച്ച അധ്യാപകരുടെ താല്പര്യം മാത്രം പരിഗണിച്ചാണ് സിലബസ് തീരുമാനിച്ചത്. മറ്റ് അധ്യാപകരുടെ നിര്ദ്ദേശങ്ങളെല്ലാം തള്ളി സമിതി സ്വന്തം നിലയ്ക്ക് സിലബസ് രൂപീകരിക്കുകയായിരുന്നു എന്നാണ് ആരോപണം. സര്വകലാശാല സെനറ്റ് അംഗവും കെ എസ് യു നേതാവുമായ ഫര്ഹാന് മുണ്ടേരി പറയുന്നു കേരളത്തിലെ ഒരു യൂണിവേഴ്സിറ്റിയിലും ഇല്ലാത്ത സിലബസ്, അത്തരത്തിലൊന്ന് തയ്യാറാക്കിയത് യൂണിവേഴ്സിറ്റി തീരുമാനിച്ച നാലംഗ വിദഗ്ദ്ധ സമിതിയാണ്. അതിലൊരു അധ്യാപകന് നാല് വര്ഷമായി മാത്രം അധ്യാപനം തുടങ്ങിയയാളാണ്. സാധാരണ ബോര്ഡ് ഓഫ് സ്റ്റഡീസ് ആണ് സിലബസ് തയ്യാറാക്കുന്നത്. അതിനു പകരം യോഗ്യതയില്ലാത്ത അധ്യാപക വിദഗ്ദ്ധ സമിതിയുടെ നിയമനവും തീരുമാനവും അന്വേഷിക്കേണ്ടതാണ്. എം.എ പൊളിറ്റിക്കല് സയന്സ് കോഴ്സ് ഈ വര്ഷം മുതലാണ് എം.എ. ഗവേണന്സ് ആന് പൊളിറ്റിക്കല് സയന്സ് ആയി രൂപം മാറ്റിയത്. ഇന്ത്യയില് കണ്ണൂര് യൂണിവേഴ്സിറ്റിക്ക് കീഴില് ബ്രണ്ണന് കോളേജില് മാത്രമാണ് ഈ കോഴ്സ് നിലവിലുള്ളതെന്നും വിദ്യാര്ഥികള് പറയുന്നു. ഇപ്പോഴുണ്ടായിട്ടുളള വിവാദത്തിന്റെ സമയം വളരെ പ്രധാനപ്പെട്ടതാണെന്ന് അധ്യാപകനും എഴുത്തുകാരനുമായ ഡോ. കെ എസ് മാധവന് പ്രതികരിച്ചു. മലബാര് കലാപത്തിലെ രക്തസാക്ഷികള് സ്വാതന്ത്ര്യ സമര സേനാനികള് അല്ലെന്നും നെഹ്റുവിനെ ചരിത്രത്തില്നിന്ന് മാറ്റുവാനുമുള്ള ശ്രമം നടക്കുന്ന വര്ത്തമാനകാലത്തിലാണ് ഇത്തരത്തിലുള്ള കാര്യങ്ങള് നടക്കുന്നതെന്ന കാര്യമാണ്് അദ്ദേഹം ചൂണ്ടിക്കാട്ടുന്നത്. സ്വാതന്ത്ര്യാനന്തര ഇന്ത്യയില് ഇന്ത്യന് ദേശ രാഷ്ട്രത്തിന്റെ നിര്മ്മിതിയെപ്പറ്റിയുള്ള സാമൂഹിക ശാസ്ത്ര വിജ്ഞാനം സ്ഥാനപ്പെടേണ്ടത് ഇന്ത്യയുടെ ഭരണഘടനാ മൂല്യങ്ങളിലും ഇന്ത്യയുടെ കൊളോണിയല് വിരുദ്ധ സമരങ്ങളുടെയും ഇന്ത്യയെ ആഭ്യന്തരമായി പുനര്നിര്മ്മിച്ച സാമൂഹിക രാഷ്ട്രിയ മുന്നേറ്റങ്ങള് മുന്നോട്ടെടുത്ത ജനാധിപത്യ ചിന്തകളുടെയും മൂല്യ മണ്ഡലത്തിലായിരിക്കണം എന്നത് ഒരു മതേതര ജനാധിപത്യ രാജ്യം എന്ന നിലയില് ഇന്ത്യയുടെ രാഷ്ട്രിയ ജനാധിപത്യത്തിന്റെ നിലനില്പിന് അനിവാര്യമായ സാമൂഹിക ശാസ്ത്ര നിലപാടാണ്. കൊളോണിയല് വിരുദ്ധ സമരങ്ങളിലൂടെ രൂപപ്പെട്ട ദേശീയതയ്ക്കും ദേശ രാഷ്ട്ര സങ്കല്പത്തിനും വിരുദ്ധമായി ഇന്ത്യയെ ഹിന്ദു രാഷ്ട്രമായി സ്ഥാനപ്പെടുത്തുകയും കൊളോണിയല് വിരുദ്ധ ദേശിയ സ്വാതന്ത്ര്യ സമരത്തില് പങ്കെടുക്കാതെ ബ്രട്ടീഷ്പക്ഷത്തു നിലയുറപ്പിക്കുകയും ചെയ്ത ഹിന്ദുത്വ ആശയത്തിന്റെ താത്വികര്ക്ക് ആധുനിക ഇന്ത്യയുടെചരിത്രത്തിലും ഇന്ത്യയുടെ ദേശ രാഷ്ട്ര നിര്മ്മിതിയിലും അമിത പ്രാധാന്യം നല്കി കൊണ്ടുള്ള സാമൂഹിക ശാസ്ത്ര പഠനങ്ങള് ഇന്ത്യയില് ഔദ്യോഗികമായി തന്നെ വിവിധ സര്വ്വകലാശാലകളുടെ പാഠ്യപദ്ധതിയുടെ ഭാഗമായി കഴിഞ്ഞു. മതേതര ഇന്ത്യന് ദേശ രാഷ്ട്ര നിര്മ്മിതിക്ക് നേതൃത്വം കൊടുത്ത മഹാത്മ ഗാന്ധിജിയുടെയും ജവഹര്ലാല് നെഹ്റുവിന്റെയും ജനാധിപത്യത്തെയും രാഷ്ട്രത്തേയും പറ്റിയുള്ള ആശയത്തേക്കാള് കൂടുതല് പ്രധാന്യം ഹിന്ദുത്വയുടെ രാഷ്ട്രത്തെപ്പറ്റിയുള്ള ആശയങ്ങള്ക്ക് കിട്ടുന്ന തരത്തില് സംഘപരിവാര താത്വികരായ സര്വര്ക്കര് ഗോള്വാള്ക്കര് മുതലായവര്ക്കും അവരുടെ ഹിന്ദുത്വ രാഷ്ട്രിയ ആശയത്തിനും പ്രാധാന്യം ലഭിക്കുന്ന തരത്തില് കണ്ണൂര് സര്വ്വകലാശാലയുടെ പൊളിറ്റിക്കല് സയന്സ് വിഷയവുമായി ബന്ധപ്പെട്ട സിലബസ് ചിട്ടപ്പെടുത്തിയിരിക്കുന്നു. ഹിന്ദുത്വത്തെ വിമര്ശപരമായി പഠിക്കുക എന്ന ഉദ്ദേശത്തോടെയാണെങ്കിലും, ഈ അമിത പ്രാധാന്യം രാഷ്ട്ര സങ്കല്പത്തെ മതരാഷ്ട്രമായി കാണുന്ന ഒരു രാഷ്ട്രീയത്തിന് സാമൂഹിക ശാസ്ത്ര സാധുകരണം ലഭിക്കുന്ന തരത്തിലേക്ക് വഴി മാറിയേക്കാം. അദ്ദേഹം പറയുന്നു. എങ്ങനെയാണ് കേരളത്തില് സിലബസ്സുകള് തീരുമാനിക്കുന്ന ബോര്ഡ് ഓഫ് സറ്റഡീസ് രൂപികരിക്കുന്നതെന്ന ചര്ച്ചയും ഇതോടെ സജീവമായിട്ടുണ്ട്. കക്ഷി രാഷ്ട്രീയ പരിഗണനകള് വെച്ചാണ്് വിവിധ സര്വകലാശാലകളില് ബോര്ഡ് ഓഫ് സ്റ്റഡീസ് രൂപികരിക്കപ്പെടുന്നതെന്ന് ചില അധ്യാപകര് ആരോപിക്കുന്നു. അങ്ങനെയുളള അടിസ്ഥാനപരമായ പ്രശ്നങ്ങള് കേരളത്തിലെ ഉന്നത വിദ്യാഭ്യാസ രംഗവുമായി നിലനില്ക്കുന്നുണ്ടെന്നും വിവാദങ്ങളിലെ സങ്കുചിത രാഷ്ട്രീയ താല്പര്യം മാറ്റി നിര്്ത്തിയാല് ചര്ച്ചകള് അടിസ്ഥാന വിഷയത്തിലേക്ക് കടക്കുന്നില്ലെന്നും ഇവര് ആരോപിക്കുന്നു.